HPGyî Erdlerzê Mereşî yê 6ê Sibate ra dima bira çalakînêkerdişî girewtbî û hema zî tewirê çalakînêkerdişî rê dewam keno. La dewleta tirke ya îşxalkere hêrişanê xo rê dewam kena coka mabênê gerîlayan û artêşa tirke ya îşxalkere de pêkewtişî qewimîyenê.
Bi taybetî artêşa tirke ya îşxalkere vera tunelanê şerî yê Warê Xoverdayîşî yê Çemçoyî bêmabên hêriş kena û tîya de pêkewtişî qewimîyenê.
Goreyê agahîyanê ke çimeyanê herêmîyan dayê, nê pêkewtişan de 2yê hezîrane de gerîla Sarîna (Gulîstane Gulmez)a ke 1990 de Mersîn de dadîya xo ra bîya û 3yê hezîrane de gerîla Xabûr (Hesen Remzî)o ke 1996 de Efrîn de dadîya xo ra bîyo, halêkê birîndarî de kewtê destê dewleta tirke.
Yeno parekerdene ke di gerîlayî bi rojan o raştê îşkence û teda yenê, înan rê îtîrafkerîye yena ferzkerdene. Keyeyê wird gerîlayan nêeşkenê domananê xo ra xeberêke bigêrê coka qerqilîyenê.
